Hideko Yamashita

DAN-SHA-RI

Copyright © 2009 Hideko Yamashita, dansharing UNISON Co., Ltd.

Originally published in Japanese by Magazine House Co., Ltd., Tokyo, in 2009

Translation © 2017 by Hana Gavurníková

Cover design © 2017 by Marek Novák

Slovak edition © 2017 by Ikar

Všetky práva sú vyhradené. Nijaká časť tejto knihy sa nesmie reprodukovať, ukladať do informačných systémov ani prenášať v akejkoľvek podobe či akýmkoľvek spôsobom – elektronicky, mechanicky, fotokopírovaním, nahrávaním alebo inak – bez predchádzajúceho písomného súhlasu vlastníka autorských práv.

Z japonského originálu Dan-sha-ri

(Japanese Magazine House Co., Ltd., Tokyo, 2009) preložila Hana Gavurníková.

Redigovala Ľubica Gallová.

Obálku navrhol Marek Novák.

Technická redaktorka Helena Oleňová.

Vydalo vydavateľstvo Ikar, a. s., Bratislava roku 2017 ako svoju 1054. publikáciu v elektronickej podobe.

Prvé vydanie.

Sadzba a zalomenie do strán PRO 2, a. s., Bratislava.

ISBN 978-80-551-5434-3

Na prepracovaní metódy danšari sa podieľali všetci členovia seminára danšari.

NÁVŠTEVA V DOMÁCNOSTI UPRATOVACEJ PORADKYNE HIDEKO JAMAŠITOVEJ

Zásuvka v kuchyni pani Hideko Jamašitovej

Kuchynské potreby sú v zásuvke úhľadne zoradené. Stojany na čínske paličky v tvare mačiek pôsobia veľmi živo.

Život s vecami, ktoré sa vám páčia

Postupne som vyhadzovala nepotrebné veci, a kým som sa nazdala, ostal mi len modrý riad. Zasklené vitríny v umení upratovať nazývame päťdesiatpercentný úložný priestor.

Zabráňte zbytočnému stresu zjednodušením vyťahovania

Viečka a gumičky vám znemožňujú vybrať veci zo svojich miest jedným pohybom. Prestaňte sa vyhovárať, že sa vám nechce, a inšpirujte sa našimi nápadmi, ako zredukovať stres z vyťahovania.

Sedemdesiatpercentné úložné priestory, pri ktorých si upratovanie obľúbite

Nepriehľadné úložné priestory (komody, šatníky) v danšari nikdy nezapĺňame na sto percent. Vzbuďte v sebe chuť upratovať uvoľnením tridsaťpercentného priestoru.

Kuchyňa pani Naoko, štyridsaťročnej učiteľky.

Pre zaneprázdnenosť si nevedela nájsť čas na upratovanie.

Domovy ľudí, ktorí okúsili umenie upratovať

predtým

Obývacia izba pani Mímamy: bielizeň je rozhádzaná po zemi.

Takto sa ani pani Mímama, ani jej rodina nemôžu cítiť ako doma.

Z kuchyne, v ktorej sa nedalo hýbať, sme vyhodili všetky nakopené zbytočnosti. Kuchyňa je dôležitá miestnosť, keďže ukrýva život. Základ je teda hotový.

potom

Funkcia obývacej izby je obnovená. Príjemné slnečné lúče prenikajúce cez okno dávajú priestoru nádych skutočného domova. Vďaka televízii, ktorá bola pochovaná pod kopou harabúrd, sa zvýšil aj čas strávený s rodinou.

ÚVOD

Čo je danšari?

Vitajte vo svete danšari. Som upratovacia poradkyňa Hideko Jamašitová. Možno sa podozrievavo pýtate, čo za povolanie je upratovacia poradkyňa. Na tomto svete totiž existuje jediná upratovacia poradkyňa, a to som ja.

Clutter, z angličtiny, znamená neporiadok, nepotrebné veci, haraburdie. Sú to nezmysly, ktoré zaberajú miesto v duši.

Mojou prácou je poradiť vám, ako nachádzať veci, ktorými vaše obydlie prekypuje, a pomôcť vám pri tom, zhodnotiť vaše puto k týmto veciam a odstrániť tie, ktoré sú pre vaše súčasné ja nepotrebné, nevhodné a škodlivé. Upracete si domácnosť a zároveň sa môžete rozlúčiť s neporiadkom vo svojom srdci. Veru, konzultovanie neporiadku v domácnosti aj v duši – to je moja práca.

Názov tejto knihy je Danšari – umenie upratovať. Danšari je slovo, ktoré ste pravdepodobne ešte nepočuli. Danšari, danšari, danšari, danšari... Skúste to vysloviť. Povedzte to nahlas. Zistíte, že znie veľmi zvučne a výrazne. Skrátka, danšari je technika, prostredníctvom ktorej spoznáte sami seba, odstránite chaos vo svojom

srdci a spríjemníte si život upratovaním. Inými slovami, je to metóda, ktorou upracete haraburdy vo svojom dome i v srdci a zlepšíte svoj život. Prostredníctvom tejto techniky sa upratovaním prepracujete z viditeľného sveta do sveta, ktorý je neviditeľný. Aby ste to dokázali, musíte:

DAN – zbaviť sa vecí, ktoré nepotrebujete.

ŠA – vyhodiť nahromadené zbytočnosti v byte.

Dodržiavaním týchto dvoch pravidiel sa dostanete do stavu:

RI – prestanete lipnúť na veciach a dostanete svoje ja do priestoru, v ktorom bude slobodné.

Danšari sa od obyčajného upratovania líši. Nie je to spôsob premýšľania, ktorého centrom sú veci. Nepýtame sa: „Nie je to škoda?“ Alebo: „Bude sa to ešte niekedy používať?“ Správna otázka znie: „Je táto vec pre mňa vhodná?“ Teda stredobodom nie sú veci, ale ja. Je to technika vyhadzovania založená na výbere, ktorej osou je náš vzťah k veciam. Mohli by sme povedať, že je to zmýšľanie o tom, že si nemáme nechávať veci len preto, lebo sa dajú použiť, ale máme ich považovať za potrebné, lebo ich používam ja. Podmet je vždy ja a časová os je vždy teraz. Treba odstrániť veci, ktoré už nepotrebujeme, a naopak, nechať si len nevyhnutné. Týmto procesom sa prepracujeme z viditeľného sveta do neviditeľného, ktorý sa spája s hlbokým sebapoznaním. Takýmto spôsobom sa nám uľaví aj na srdci a budeme sa vedieť akceptovať takí, akí sme. Už takmer osem rokov vediem seminár o umení upratovať a za ten čas som videla, ako sa nejednému môjmu študentovi zmenil život. Všetko, čo robíme, je síce iba vyhadzovanie vecí, no umenie upratovať záhadne spôsobuje „aktívnu zmenu“ a občas dokonca obráti život naruby. Zmena zamestnania, výpoveď, sťahovanie, svadba, rozvod, nový partner – akoby ste odkryli veko vnútornej sile, ktorá vo vás spí. Akoby ste dostali príležitosť znovu získať pohľad na život, ktorý je vám vlastný. Akoby ste zapálili zápalnú šnúru života. Je to spúšť... A to je na umení upratovať najzaujímavejšie.

Je to už takmer dvadsať rokov, čo som sa prvýkrát stretla s umením upratovať (danšari). Stalo sa to, keď som istý čas bývala v chrámovej ubytovni v Takanojame, kde som sledovala čistý každodenný priestor asketických mníchov a ich spôsob udržiavania poriadku. Používali len veci, ktoré potrebovali. Bola to čistota, ktorá sa líši od komfortu občas navštevovaného hotela. V časopisoch a televízii vtedy leteli takzvané techniky uskladňovania. Náš život je preplnený vecami a neupraceme v ňom, kým ich neroztriedime a neuskladníme. Zdá sa, že život je sekvenciou súčtov. Túžime po tom či onom. Keď ideme do mesta, celé naše okolie prekypuje vecami. Nie je to však bremeno, ktoré v nás spôsobuje chaos? Keď som zblízka videla život na hore Takanojama, uvedomila som si, že v živote je potrebné zmeniť súčty na odčítanie. A s tým sa mi spojili pojmy dangjó (odmietanie), šagjó (vyhadzovanie) a rigjó (stav voľnosti, odpútanie sa od lipnutia na veciach), ktoré som sa už predtým naučila na hodinách jogy. Je to aktívna filozofia odmietnutia túžob a odpútania sa od túžby po hmotnom. Rozmýšľala som, či sa do stredu tohto fenoménu nedá položiť vzťah človeka k veciam. A vtedy mi napadlo slovo danšari. A ja, ktorej upratovanie veľmi nešlo, som otvorila seminár odčítacej techniky, nazvanej danšari, a stala som sa upratovacou poradkyňou. Nie je život zvláštny?

Náš život bežne pozostáva zo všedných upratovacích prác. Napokon nie je život iba večné, každodenné opakovanie udržiavania priestoru čistého, čiže posvätného? Bez toho, aby sme zažmúrili oči, ticho neobsedíme. Čeliť veciam však znamená, že musíme čeliť sami sebe. Uprataním izby usporiadame svoje vnútro. Nie srdce zmení svoju činnosť, ale činnosť zmení naše srdce. Ak budeme konať, rozhýbe sa aj srdce. Inými slovami, danšari je meditácia v pohybe.

Ako konkrétne teda prebieha danšari? Obsah, ktorý zvyčajne predstavujem na svojich seminároch, som zhrnula v tejto knihe. Budem síce písať o tom, ako by danšari malo prebiehať, no keď začnete premýšľať správnym spôsobom, uvedomíte si veľa vecí a potom to už pôjde ako po masle. Budete motivovaní pustiť sa do danšari a nebudete si vedieť pomôcť. Existuje veľa ľudí, ktorí pri slove „upratovanie“ cítia akýsi nútený záväzok a majú nutkanie sa mu vyhnúť. Ak je to však danšari, všetko sa dá! Verím tomu. Veď i ja som samu seba objavila prostredníctvom tohto procesu. Bolo by skvelé, keby sa čo len jeden človek dozvedel o umení upratovať a jeho život by sa vďaka tomu stal príjemnejším a slobodnejším. Táto spoločnosť prekypuje vecami. Želám si, aby na potrebné miesta plynuli len veci, ktoré potrebujeme... Inými slovami, treba podporovať cyklický rytmus života!

Nechajme však zbytočné reči bokom. Danšari sa záhadne stane vaším zlozvykom, spoznáte pomocou neho sami seba a navyše spôsobí zmenu ako nikdy predtým!

Vrhnime sa na danšari!

1.  KAPITOLA

Pochopte mechanizmus danšari a vzbuďte v sebe chuť upratovať!

Mechanizmus danšari

Danšari: upratovanie, pri ktorom neupratujete

Začnime vysvetlením definície danšari, teda umenia upratovať. Aby sme dostali chuť pustiť sa do práce, musíme pochopiť, ako to funguje. Napríklad, ktorého konca sme sa chopili, keď nám prikázali, aby sme si upratali izbu? Keď sa povie upratovanie, napadnú nám činnosti, ako sú triedenie, ukladanie, čistenie, zametanie, utieranie či leštenie. No medzi triedením či ukladaním vecí a upratovaním je rozdiel. Ich podstata sa skrýva niekde inde.

Danšari definujeme práve s veľkým dôrazom na upratovanie.

Upratovanie je proces redukovania potrebných vecí. Stredobodom je náš vzťah k veciam a časovou osou je teraz, tento moment. Inými slovami, je to činnosť, pri ktorej sa pýtame, aký je náš momentálny vzťah k daným veciam, a vyberieme veci na vyhodenie.

Nie je to vzrušujúce? Mnohí z nás upratujú bezcieľne. Nemôžeme rozlišovať medzi potrebnými vecami a zbytočnosťami, ak ohnisko vzťahu k veciam a časová os nie sú zosynchronizované. Dary od iných ľudí, veci, ktoré sa nám nepáčia, no nedokážeme ich vyhodiť, veci, ktoré odložíme, aj keď vieme, že patria do smetného koša, ako aj tie, o ktorých si myslíme, že ich ešte budeme používať... stredobodom sú „veci a tí druhí“, nie my. A časovou osou sa stáva budúcnosť, do ktorej nevidíme, alebo minulosť, ktorá už nie je. Os je teda vychýlená od ohniska. Veľká časť základu filozofie danšari, umenia upratovať, spočíva práve v tomto spôsobe zmýšľania. Hlavnou činnosťou je najmä vyhadzovanie: ŠA. Hodiť veci do vreca na odpadky a uložiť ich v komore však nie je upratovanie. Takto by sme zmenili len ich stav a dali ich na iné miesto. To je presúvanie. Základom danšari je vyhodiť veci z domu. Ak sa budeme dôsledne držať pravidla vyhadzovania, ŠA, v životnom priestore nám ostanú veci, ktoré sú pre nás nielen vhodné, ale ich aj potrebujeme.

Čas je vždy sledom momentov v prítomnosti. Preto sa existencia vecí donekonečna obnovuje, je živá. Inými slovami, v každom momente sa nové veci stávajú starými. Ak budeme k procesu upratovania pristupovať s vážnosťou, pochopíme, že žijeme obklopení haraburdami, a prestaneme túžiť po tom, čo sa nám nepáči alebo nie je potrebné, a naučíme sa akceptovať nielen prírodu, ale aj veci. Tento stav sa nazýva DAN. Danšari dosiahneme prostredníctvom DAN a ŠA. Výsledok sa dá definovať ako RI: slobodný stav ľahkosti, oslobodenie od hmotného.

Prečo „upratovanie, pri ktorom neupratujete“? Ak sa budete riadiť danšari, už nebudete musieť nikdy upratovať, pretože sa vám nenahromadia zbytočnosti a ostanú vám iba potrebné veci. Keď sa povie upratovanie, cítime akýsi záväzok alebo povinnosť. Pravdou je, že ak by sme nemuseli, vyhneme sa mu. Umenia upratovať sa to netýka. Nie je to nepríjemná ani otravná činnosť. Vlastnenie len vecí, ktoré potrebujeme, je vskutku oslobodzujúci, osviežujúci a príjemný stav. Neostane vám nič iné, len tento stav udržiavať a pritom to vôbec nebudete brať ako otravu.

Takže všetci, ktorí toto umenie zvládnu, už nikdy nebudú musieť vysloviť slovo „upratovanie“. Všetko je o danšari. Odpor i pocit povinnosti sa zmenia o stoosemdesiat stupňov.

Dá sa povedať, že je to umenie upratovať bez toho, aby ste upratovali. Veci, ktoré treba upratať, sú v istom zmysle vašimi nepriateľmi. Je to stav, ktorý vám spôsobuje stres. Čo sa však stane, ak ich odstránite a vo vašom byte ostanú len tie, ktoré sú pre vás najlepšie? Všetky objekty v miestnosti sa stanú vašimi priateľmi. A dosiahnutým výsledkom je, že dokážete automaticky udržiavať pocit sviežosti. To je umenie upratovať.

Keď budete vyberať veci, ktoré v danom momente potrebujete,

už nikdy nebudete musieť upratovať!

Mechanizmus danšari

Table of Contents

Start

NÁVŠTEVA V DOMÁCNOSTI UPRATOVACEJ PORADKYNE HIDEKO JAMAŠITOVEJ

ÚVOD Čo je danšari?

1. KAPITOLA Pochopte mechanizmus danšari a vzbuďte v sebe chuť upratovať!

Danšari: upratovanie, pri ktorom neupratujete